CELEX: 62021TN0538
Language: mt
Date: 2021-09-02 00:00:00
Title: Kawża T-538/21: Rikors ippreżentat fit-2 ta’ Settembru 2021 – PBL u WA vs Il-Kummissjoni

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/49
            
         
      Rikors ippreżentat fit-2 ta’ Settembru 2021 – PBL u WA vs Il-Kummissjoni
      (Kawża T-538/21)
      (2021/C 431/57)
      Lingwa tal-kawża: il-Franċiż
      
         Partijiet
      
      
         Rikorrenti: Penya Barça Lyon: Plus que des supporters (PBL) (Bron, Franza) u WA (rappreżentant: J. Branco, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tad-Direttorat Ġenerali għall-Kompetizzjoni tal-Kummissjoni Ewropea tal-1 ta’ Settembru 2021 – COMP.C.4/AH/mdr 2021(092342);
               
            
                  —
               
               
                  tordna lill-Kummissjoni Ewropea:
                  
                              —
                           
                           
                              tuża l-prerogattivi tagħha skont l-Artikolu 116(1) TFUE billi tordna lill-Fédération française de Football (il-Federazzjoni Franċiża tal-Futbol) twaqqaf immedjatament kull distorsjoni normattiva tal-kompetizzjoni u tikkonforma ruħha mar-Regolament għall-Għoti ta’ Liċenzji għal Klabb u l-Fair Play Finanzjarju tal-UEFA;
                           
                        
                              —
                           
                           
                              tniedi proċedura ta’ ksur skont l-Artikoli 107 u 108 TFUE u l-Artikolu 12 tar-Regoli tal-Proċedura tal-Kunsill 2015/1589 tat-13 ta’ Lulju 2015 fil-konfront ta’ Franza għal għajnuna mill-Istat illegali fil-konfront ta’ Paris Saint-Germain u li konsegwentement tadixxi lill-Qorti tal-Ġustizzja tal-Unjoni Ewropea;
                           
                        
            
                  —
               
               
                  kif ukoll tordna lill-Kummissjoni tagħti, skont l-Artikolu 13 tar-Regoli tal-Proċedura tal-Kunsill 2015/1589 tat-13 ta’ Lulju 2015, miżuri provviżorji kontra Franza intiżi sabiex jitwaqqaf il-preġudizzju tar-rikorrenti billi tordnalha tissospendi d-deċiżjonijiet normattivi li ġejjin li joħolqu distorsjoni żleali tal-kompetizzjoni permezz ta’ għajnuna mill-Istat li toħloq vantaġġ selettiva, li jaffettwa l-kompetizzjoni u l-iskambji intra-Unjoni Ewropej fi ħdan is-suq uniku tal-Unjoni Ewropea:
                  
                              —
                           
                           
                              id-deliberazzjonijiet tat-12 u l-14 ta’ Diċembru 2019 tal-Assemblej Ġenerali u Federali tal-Ligue de Football Professionnel (il-Liga tal-Futbol Professjonali), kif ukoll id-deliberazzjoni tal-10 ta’ Diċembru 2020 tal-Assemblea Ġenerali tal-Liga tal-Futbol Professjonali meħuda f’delegazzjoni tal-Fédération française de football (il-Federazzjoni Franċiża tal-Futbol) fl-eżerċizzju tal-prerogattivi tagħha ta’ awtorità pubblika;
                           
                        
                              —
                           
                           
                              id-deċiżjoni tal-25 ta’ Ġunju 2021 li permezz tagħha l-Commission de contrôle des clubs professionnels (il-Kummissjoni ta’ kontroll tal-klabbs professjonali) tad-Direction nationale du contrôle de gestion de la LFP (id-Direttorat Nazzjonali tal-kontroll ta’ ġestjoni tal-LFP) ma ħadet ebda miżura amministrattiva fil-konfront tal-PSG;
                           
                        
                              —
                           
                           
                              id-deċiżjoni tal-Liga tal-Futbol Professjonali – mhux ippubblikata – li permezz tagħha hija approvat il-kuntratt iffirmat bejn Lionel Messi u l-Paris Saint-Germain.
                           
                        
            
         Motivi u argumenti prinċipali
      
      Insostenn tar-rikors kontra d-Deċiżjoni tal-Kummissjoni Ewropea COMP.C.4/AH/mdr 2021(092342) tal-1 ta’ Settembru 2021, li tirrifjuta lir-rikorrenti l-kwalità ta’ partijiet interessati fis-sens tal-Artikolu 24(2) tar-Regolament 2015/1589 (1) li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea, ir-rikorrenti jinvokaw ħames motivi.
      
                  1.
               
               
                  L-ewwel motiv, ibbażat fuq l-interess ġuridiku tar-rikorrenti f’din il-kawża. Ir-rikorrenti jikkritikaw lill-Kummissjoni li ma ħaditx inkunsiderazzjoni tal-fatt li l-ewwel rikorrent huwa membru (“socio”) tal-Futbol Club Barcelona (iktar ’il quddiem “FC Barcelona”) u li, f’din il-kwalità, jista’ jippreżenta ilment li jiddenunzja għajnuna preżunta illegali.
               
            
                  2.
               
               
                  It-tieni motiv, ibbażat fuq ir-riferiment previst mill-Artikolu 116 TFUE. Ir-rikorrenti jargumentaw b’mod partikolari f’dan ir-rigward li f’dan il-każ teżisti disparità bejn id-dispożizzjonijiet tal-Istati Membri li toħloq distorsjoni tal-kundizzjonijiet tal-kompetizzjoni fis-suq intern. Skont ir-rikorrenti, il-fatt li l-Liga de futbol profesional Spanjola teżiġi, kuntrarjament għal-ligue de football professionnel Franċiża, l-osservanza ta’ proporzjon bejn salarji u dħul eliġibbli ta’ 70 % jikkostitwixxi tali distorsjoni li tippenalizza fil-prattika lil FC Barcelona.
               
            
                  3.
               
               
                  It-tielet motiv, ibbażat fuq l-Artikolu 13 tar-Regolament 2015/1589. Ir-rikorrenti jinvokaw permezz ta’ dan il-motiv in-neċessità li Franza tiġi ordnata tissospendi l-għajnuna u l-miżuri li jistgħu jikkostitwixxu għajnuna mill-Istat illegali u mhux innotifikata lill-klabbs tal-futbol professjonali preżenti fit-territorju tagħha.
               
            
                  4.
               
               
                  Ir-raba’ motiv, ibbażat fuq kriterji adottati mill-Kummissjoni Ewropea u l-Qorti tal-Ġustizzja tal-Unjoni Ewropea sabiex tiġi ddefinita l-għajnuna mill-Istat, u l-applikabbiltà f’dan il-każ tal-Artikolu 108 TFUE.
               
            
                  5.
               
               
                  Il-ħames motiv, ibbażat fuq l-urġenza tas-sitwazzjoni li tiġġustifika l-preżentata mir-rikorrenti ta’ talba għal proċedura mħaffa u ta’ talba għal miżuri provviżorji.
               
            
         (1)  ĠU 2015, L 248, p. 9.